Prostedamus

A fiatalságát feláldozó Prostedamus helytartó a Szarvaskirály agancsával tér vissza az Umbrából - Igrazid korabeli illusztrációja

## Hegyhon uralkodója

### Legfontosabb események

- Az Élőholt Nagyurak uralmának megdöntése- Goggoth elleni küzdelem- A Szarvaskirály Agancsának felkutatása

### Végzete

Elvándorolt

Prostedamus** hegyhoni herbalista és köztiszteletnek örvendő államférfi volt, akit a III. Birodalmi Évben az ország helytartójának neveztek ki. Születésének pontos helye és ideje ismeretlen, valószínűsíthető, hogy a Fejedelem Földjének félreeső vidékéről származik. A III. Birodalmi év elején érkezett a fővárosba, ahol hamar megbecsült tagja lett a hegyhoni polgárságnak. Méregkeverő és főzetkészítő tudományának gyakorlása és átadása mellett figyelme hamar a politika, Hegyhon államügyei felé terelődött.

## Prostedamus, mint herbalista

Fiatalon már komoly ismertekre tett szert bájitalok, mérgek és gyógyhatású főzetek készítése terén. Tudományos ismeretei átfogóak voltak, komoly elméleti és gyakorlati ismertekkel rendelkezett. Hegyhonba érkezése után már ritkábban készített főzeteket saját kezűleg, egyre inkább a herbalizmus tanítására koncentrált. Ebben az időszakban készült a Prostedamus receptkönyve néven ismert fóliáns, a hegyhoni herbalista iskola alapműve.

## Prostedamus, mint politikus

Prostedamus fényes politikai karriert futott be a III-IV. Birodalmi Évben és bár sosem koronázták királlyá, helytartóként a leghosszabban regnáló uralkodók sorába emelkedett.

### Szerepe az Élőholt Nagyurak rémuralmának megdöntésében

Prostedamus mindig is aktív résztvevője volt a hegyhoni országlásoknak. Politikai karrierjének kezdete az Élőholt Nagyurak rémuralmának idejére tehető. Anavrin királynő bebörtönzését követően részt vett a lázadás megszervezésében. Az a talpraesett polgár, aki végzett az egyik Élőholt Nagyúrral, Gouedh-szel és megszerezte a fegyverraktár kulcsát Prostedamus-hoz fordult segítségért, aki így oroszlánrészt vállalt a fegyveres felkelés elindításában, valamint a lázadás során kibontakozó utcai harcokban.

### Prostedamus trónra lépése és uralkodása

I. Loana uralkodása idején a főváros elnyelésével fenyegető kráter és Goggoth kultusza súlyos válságot idézett elő Hegyhonban. Prostedamus az országlások során egyre szigorúbb kritikával illette a királynőt gyengekezű kormányzása miatt; a kritika hatására I. Loana lemondott a trónról Prostedamus javára, aki helytartóként vette át Hegyhon irányítását. Eddigre Goggoth és szolgálóinak hatalma és befolyása az országban annyira megerősödött, hogy már csak a Szarvaskirály agancsa kellet nekik ahhoz, hogy sötétségbe taszítsák a Fejedelem Földjét. A druidák és a varázslók útmutatása alapján Hegyhon Torremorral összefogva feltörte az orákulumot őrző hét pecsétet. Az utolsó pecsét feltörése Prostedamus nevéhez köthető: az Umbrába leereszkedve a bölcs és bátor helytartónak fiatalságával kellett fizetnie, hogy megszerezze a Szarvaskirály agancsát. Visszatérésének éjszakáján még titokban elrejtette az orákulumot, majd visszatért a fővárosba, ahol fegyvert ragadott, és a hegyhoni katonák, illetve polgárok oldalán vett részt Goggoth és szolgálói ellen vívott csatában.

Helytartóként a sötét kultusz felszámolása után még egy kisebb válsággal kellett szembenéznie Prostedamusnak: a III. Sztiponyanov Kultúrfesztivál lebonyolítását szokatlan állatinvázió sordorta veszélybe**.** A rendezvény különösen fontos volt a hegyhoniak számára, ugyanis a nagyszabású és nemzetközi hírű kulturális rendezvény jelentősen hozzájárult - többek közt Sztiponyanov bőkezű adományainak köszönhetően - a válságból kiutat kereső ország gazdaságának helyreállításához.

## Lemondása és elvándorlása

Prostedamus az IV. Birodalmi Év elején lemondott helytartói rangjáról. Ekkor bukkant fel Hegyhonban Ief hite, amely felkeltette a volt helytartó érdeklődését. Prostedamus nemcsak megtért, hanem terjesztette is az új vallást, melynek keretein belül új nevet választott magának: A Napfény Prófétája. Ebben a tevékenységben kevésbé volt sikeres és népszerű, ezért az IV. Birodalmi Év első harmadának végén elhagyta Hegyhont.

## Prostedamus, a zenekedvelő

Prostedamus, népszerűbb nevén Proszi több közkedvelt műdalt komponált, melyek jellemzően néhány a nép körében ismert, zavaros életű hegyhonit kifigurázó nóták.